Document ID: 32000R1353

Ir-Regolament tal-Kummissjoni (KE) Nru 1353/2000
tas-26 ta’ Ġunju 2000
dwar l-awtorizzazjoni permanenti ta’ addittiv u l-awtorizazzjoni provviżorja ta’ addittivi ġodda, użi ġodda ta’ addittivi u preparazzjonijiet ġodda fl-għalf
(Test b’rilevanza għall-EEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunita Ewropea,
Wara li kkunsidrat id-Direttiva tal-Kunsill 70/524/KEE tat-23 ta’ Novembru 1970 dwar addittivi fl-għalf [1], kif emendata l-aħħar bid-Direttiva 1999/20/KE [2], u b’mod partikolari l-Artikolu 3 ta’ l-istess,
Billi:
(1) Id-Direttiva 70/524/KEE tistipula li addittivi ġodda jew użi ġodda ta’ addittivi għandhom ikunu awtorizzati, billi jittieħdu in konsiderazzjoni l-avvanzi fl-għarfien xjentifiku u tekniku.
(2) Awtorizzazzjoni permanenti ta’ preparazzjoni li tappartjeni għall-grupp ta’ enżemi għandha tingħata jekk il-kundizzjonijiet kollha stabbiliti fl-Artikolu 3(a) tad-Direttiva 70/524/KEE jkunu mħarsa.
(3) Ġiet mogħtija informazzjoni għall-awtorizzazzjoni permanenti tat-3-phytase (KE 3.1.3.8) prodott minn Aspergillus niger (CBS 114.94), li huwa deskritt fl-Anness.
(4) Awtorizzazzjoni proviżorja ta’ addittivi ġodda, jew użi ġodda ta’ addittivi għandha tingħata jekk, fil-livell permess fil-għalf, ma taffettwax negattivament is-saħħa tal-bniedem jew ta’ l-annimali jew l-ambjent, l-anqas tagħmel ħsara lill-konsumatur billi tbiddel il-karatteristiċi tal-prodott ta’ l-annimali, jekk il-preżenza tagħhom fl-għalf tista’ tkun kontrollata, u huwa raġjonevoli li wieħed jassumi, fid-dawl tar-riżultati disponibbli, li għandhom effetti favorevoli fuq il-karatteristiċi ta’ dan il-għalf jew fuq il-produzzjoni ta’ l-annimali meta nkorporati ma’ dan l-għalf.
(5) L-informazzjoni ġiet mogħtija għall-awtorizzazjoni proviżorja ta’ enżemi ġodda u mikro-organiżmi, ta’ użi ġodda ta’ enzemi u għall-bdil ta’ preparazzjonijiet awtorizzati ta’ enżemi bi preparazzjonijiet ġodda ta’ l-istess enżemi.
(6) Id-Direttiva tal-Kunsill 89/391/KEE [3] dwar l-introduzzjoni ta’ miżuri biex ikun inkoraġġit it-titjib fis-saħħa u s-sigurtà tal-ħaddiema fuq ix-xogħol u d-direttivi individwali rilevanti tagħha, b’mod partikolari d-Direttiva tal-Kunsill 90/679/KE [4], kif emendata l-aħħar bid-Direttiva tal-Kummissjoni 97/65/EC [5] dwar il-protezzjoni tal-ħaddiema mir-riskji marbuta ma’ esposizzjoni għall-aġenti bioloġiċi fuq ix-xogħol, huma applikabbli fl-intier għall-użu u manipulazzjoni minn ħaddiema ta’ l-additivi fl-għalf.
(7) Il-Kumitat Xjentifiku għan-Nutrizzjoni ta’ l-Annimali ta opinjoni favorevoli dwar in-nuqqas ta’ ħsara ta’ dawn l-enżemi u preparazzjonijiet ta’ mikro-organiżmi u dwar l-effett favorevoli fuq il-produzzjoni ta’ l-annimali tal-preparazzjoni ta’ l-enżema li għaliha hija proposta awtorizzazzjoni mingħajr limiti ta’ żmien.
(8) Il-miżuri li huma provduti f’dan ir-Regolament huma skond l-opinjoni tal-Kumitat Amministrattiv għall-Għalf,
ADOTTAT DAN IR-REGOLAMENT:
Artikolu 1
Il-preparazzjoni li tappartjeni għall-grupp ta’ "Enżemi" elenkat fl-Anness I ta’ dan ir-Regolament għandha tkun awtorizzata skond id-Direttiva 70/524/KEE bħala additiv fin-nutrizzjoni ta’ l-annimali taħt il-kundizzjonijiet stabbiliti fl-imsemmi l-Anness.
Artikolu 2
Il-kundizzjonijiet għall-awtorizzazzjoni tal-preparazzjonijiet Nru 16 u Nru 17 li jappartjenu għall-grupp "Enżemi" elenkat fl-Aness II ta’ dan ir-Regolament huma permezz tal-preżenti sostitwiti b’dawk stabbiliti fl-imsemmi l-Anness skond id-Direttiva 70/524/KEE.
Artikolu 3
Il-preparazzjonijiet li jappartjenu għall-grupp "Enżemi" elenkat fl-Anness III ta’ dan ir-Regolament għandhom ikunu awtorizzati skond id-Direttiva 70/524/KEE bħala addittivi fin-nutrizzjoni ta’ l-annimali taħt il-kundizzjonijiet stabbiliti fl-imsemmi l-Anness.
Artikolu 4
Il-preparazzjoni li tappartjeni għall-grupp "Mikro-orgamiżmi" elenkat fl-Anness IV ta’ dan ir-Regolament għandha tkun awtorizzata skond id-Direttiva 70/524/KEE bħala addittiv fin-nutrizzjoni ta’ l-annimali taħt il-kundizzjonijiet stabbiliti fl-imsemmi l-Anness.
Artikolu 5
Dan ir-Regolament għandu jidħol fis-seħħ fl-għoxrin jum wara dak li fih jiġi pubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, fis-26 ta’ Ġunju 2000.

Labels: 17
0
3
6
15